**Predkladacia správa**

Ministerstvo zdravotníctva Slovenskej republiky predkladá návrh zákona, ktorým sa mení a dopĺňa zákon č. 89/2016 Z. z. o výrobe, označovaní a predaji tabakových výrobkov ako iniciatívny materiál z dôvodu potreby transponovania článkov 15 a 16 smernice Európskeho parlamentu a Rady 2014/40/EÚ z 3. apríla 2014 o aproximácii zákonov, iných právnych predpisov a správnych opatrení členských štátov týkajúcich sa výroby, prezentácie a predaja tabakových a súvisiacich výrobkov a o zrušení smernice 2001/37/ES (Ú. v. EÚ L 127, 29.4.2014) v platnom znení.

Veľkosť vnútorného trhu s tabakovými a súvisiacimi výrobkami a narastajúca tendencia výrobcov tabakových výrobkov sústreďovať výrobu celej Únie iba do malého počtu výrobných závodov v Únii a z toho vyplývajúci významný cezhraničný obchod s tabakovými a súvisiacimi výrobkami si vyžaduje prijatie prísnejšieho legislatívneho opatrenia skôr na úrovni Únie než na vnútroštátnej úrovni s cieľom dosiahnuť hladké fungovanie vnútorného trhu. Regulácia vnútorného trhu v oblasti vysledovateľnosti tabakových výrobkov a uvádzania bezpečnostného prvku je dôvodom prijatia tohto návrhu zákona v zmysle prijatej sekundárnej legislatívy Európskej komisie po účinnosti vyššie uvedenej smernice.

Návrh zákona predpokladá negatívny vplyv na podnikateľské prostredie, nemá vplyv na rozpočet verejnej správy, nemá vplyv na životné prostredie, nemá sociálne vplyvy, nemá žiadny vplyv na informatizáciu spoločnosti.

Návrh zákona bol predmetom medzirezortného pripomienkového konania v dňoch od 21. augusta 2018 do 11. septembra 2018. Akceptované pripomienky sú v predloženom návrhu zapracované. Pripomienkujúce orgány, ktoré nezaslali pripomienky ani ku dňu, kedy boli práce na návrhu zákona pred jeho predložením na rokovanie Hospodárskej a sociálnej rady Slovenskej republiky ukončené, sú uvedené vo vyhodnotení pripomienkového konania, ktoré je súčasťou predloženého materiálu.

Návrh zákona sa predkladá na rokovanie Hospodárskej a sociálnej rady Slovenskej republiky s rozporom, a to s Republikovou úniou zamestnávateľov.

Nie je dôvod nesprístupňovania návrhu zákona.

Návrh zákona nemá byť predmetom vnútrokomunitárneho pripomienkového konania.

Navrhovaná účinnosť zákona je od 1. februára 2019 okrem čl. I bodu 5 § 12a ods. 2 až 16, § 12b, ktoré nadobúdajú účinnosť 20. mája 2019 a čl. I bodov 12 a 13, ktoré nadobúdajú účinnosť 20. mája 2020.